**Informatīvais ziņojums**

**„Par Nacionālo bruņoto spēku Ādažu bāzes attīstības ietekmi**

**uz Ādažu novada pašvaldības sniegto pakalpojumu nodrošinājumu”**

Saskaņā ar Ministru kabineta 2015. gada 22. decembra sēdes protokollēmumu
Nr. 68 “Informatīvais ziņojums “Par Nacionālo bruņoto spēku mācību infrastruktūru un paplašināšanu”” Aizsardzības ministrijai (turpmāk – AM) līdz 2016. gada 31. martam sadarbībā ar Vides aizsardzības un reģionālās attīstības ministriju (turpmāk – VARAM), Izglītības un zinātnes ministriju (turpmāk – IZM) un Satiksmes ministriju (turpmāk – SM) ir uzdots sagatavot un iesniegt Ministru kabinetā priekšlikumus par pasākumiem, kas veicami, lai uzlabotu izglītības pakalpojumu nodrošinājumu Ādažu novadā, notekūdeņu attīrīšanas iekārtu darbību un sakārtotu Ādažu poligona militārās bāzes pieguļošo teritoriju ceļu infrastruktūru.

Pamatojoties uz minēto, AM iesniedz Ministru kabinetā izskatīšanai informatīvo ziņojumu “Par Nacionālo bruņoto spēku Ādažu bāzes attīstības ietekmi uz Ādažu novada pašvaldības sniegto pakalpojumu nodrošinājumu.

**1. Izglītības pakalpojumi**

* 1. **Situācijas izklāsts**

Šobrīd Ādažu novada pašvaldībā (turpmāk – pašvaldība) pirmsskolas un vispārējās izglītības iestāžu pakalpojumu nodrošinājums ir ierobežots. Atbilstoši Ādažu novada domes sniegtajai informācijai Ādažu vidusskolā (turpmāk – vidusskola), kas ir izbūvēta
1200 audzēkņiem, šogad mācības uzsāka 1250 skolēni. Ādažu novada attīstības programmā 2016.–2022. gadam minētā problēma ir aktualizēta un ir paredzēts tuvāko gadu laikā paplašināt vidusskolu, izbūvējot izglītības iestādei papildu nepieciešamo mācību ēku.

Papildu noslodzi vidusskolai radīs arī Ādažu bāzes attīstība. Tā kā tas primāri saistīts ar valsts aizsardzības plāniem un vajadzībām, pašvaldība savos attīstības plānos šo mainīgo apstākli iepriekš nevarēja ieplānot un paredzēt. Saskaņā ar NBS attīstības plānu tuvākajos trīs gados pieaugs karavīru skaits Ādažu bāzē un tas ietekmēs arī skolēnu skaitu vidusskolā. Pašreiz Ādažu bāzē uzturas aptuveni 1255 karavīru. Ņemot vērā NBS attīstības plānus, karavīru skaits līdz
2018. gadam palielināsies aptuveni līdz 1833 karavīriem. Ādažu novada dome ir informējusi, ka uz 25.02.2016. vidusskolu apmeklēja 128 karavīru bērni, kas attiecīgi ir aptuveni 10% no kopējā karavīru skaita Ādažu bāzē. Ja tiek pieņemts, ka karavīru bērnu skaita procentuālais pieaugums nemainīsies un saglabāsies aptuveni 10% ietvaros arī turpmākajos gados, tad 2018. gadā karavīru bērnu skaits vidusskolā varētu palielināties aptuveni līdz 183 bērniem. Tādējādi, īstenojot NBS attīstības plānus, līdz 2018. gadam karavīru bērnu skaits Ādažu bāzē būtu par aptuveni60 bērniem vairāk nekā pašreiz. Lai gan šī ir tikai aptuvena prognoze, taču tā radījusi likumsakarīgu vajadzību pašvaldībai aktualizēt jautājumu valdības līmenī.

Ņemot vērā minēto, Aizsardzības ministrija ir aktualizējusi šo jautājumu sarunās ar IZM, izvērtējot iespējas, ko piedāvā Eiropas Savienības (turpmāk – ES) 2014.–2020. gada plānošanas perioda fondu programmas. Vispārējās izglītības iestāžu  infrastruktūras uzlabošana ES 2014.–2020. gada plānošanas perioda fondos tiek plānota darbības programmas „Izaugsme un nodarbinātība” prioritārā virziena „Izglītība, prasmes un mūžizglītība” 8.1.2. specifiskā atbalsta mērķa „Uzlabot vispārējās izglītības iestāžu mācību vidi” (8.1.2. SAM) ietvaros. Tajā skaitā katram darbības programmas 8.1.2. SAM projekta iesniedzējam tiek paredzēta arī pieejamā finansējuma aprēķināšanas kārtība (formula), kas ir noteikta Ministru kabineta noteikumos „Darbības programmas „Izaugsme un nodarbinātība” 8.1.2. specifiskā atbalsta mērķa „Uzlabot vispārējās izglītības iestāžu mācību vidi” īstenošanas noteikumi” (turpmāk – MK noteikumi par 8.1.2. SAM īstenošanu (izsludināti 07.01.2016. VSS (VSS-12)). Šajā aprēķina kārtībā ir ietvertas divas aprēķina komponentes, kas balstītas uz 2015. gada 1. septembra Valsts izglītības informācijas sistēmas datiem: 1) pašvaldībā esošo vispārējās izglītības iestāžu audzēkņu skaitu (aprēķinā sniedz 40 procentu īpatsvaru); 2) stratēģiskajiem priekšatlases kritērijiem atbilstošo vispārējās izglītības iestāžu audzēkņu skaitu (aprēķinā sniedz 60 procentu īpatsvaru).Vienlaikus, lai sadalītu projektu iesniedzējiem pieejamo finansējumu, kuru var paredzēt arī atbilstošu piebūvju būvniecībai, IZM Ministru kabineta noteikumos par 8.1.2. SAM īstenošanu (finansējuma aprēķināšanas kārtību) ir noteikusi nemainīgu finansējuma apjomu (bāzes finansējumu) 500 000 EUR apmērā.

Aizsardzības ministrija ir informējusi IZM par karavīru bērnu skaita pieaugumu un ar to saistīto potenciālo skolēnu skaita pieaugumu Ādažu vidusskolā. IZM paredz saglabāt līdz šim piedāvāto finansējuma aprēķināšanas kārtību (formulu) un neatbalsta tajā ietvert iespējamās vispārējās izglītības iestāžu audzēkņu skaita prognozes. ES fondu finansējums tiks aprēķināts atbilstoši faktiskajiem apstākļiem pašvaldībā. IZM norāda, ka AM paredzētais izglītojamo skaita pieaugums vidusskolā veidosies no dažāda vecuma bērniem, tādējādi neradot nepieciešamību veidot jaunus klašu komplektus kādai noteiktai bērnu vecuma grupai.

Ņemot vērā minēto, lai arī NBS kontingenta pieaugums Ādažu bāzē turpmākajos gados, visticamāk, palielinās skolēnu skaitu Ādažu vidusskolā, šī prognoze nedod iespēju IZM palielināt ES fondu finansējuma daļu vidusskolas būvniecībai. Pašvaldībai pieejamais finansējums vidusskolas būvniecībai tiks aprēķināts, ņemot vērā faktisko audzēkņu skaitu skolā uz 2015. gada 1. septembri. Neatkarīgi no tā Ādažu pašvaldība saņems ES fondu līdzfinansējumu vidusskolas paplašināšanai jeb papildu mācību telpu izbūvei.

**2. Ādažu novada pašvaldības notekūdeņu attīrīšanas iekārtu (NAI) kapacitātes palielināšana**

**2.1. Situācijas izklāsts**

Pašvaldība ir sniegusi informāciju, ka jau pašlaik SIA “Ādažu Ūdens” divu aerotenku bloku hidrauliskā slodze sasniedz 90–95% līmeni no maksimālās kapacitātes un Ādažu novada NAI paplašināšanas ietvaros kā prioritāte ir izvēlēts risinājums būvēt papildu aerotenka bloku ar attīrīšanas kapacitāti 750 m3 diennaktī. Viens no iemesliem NAI noslodzes pieaugumam līdz šim, kā arī turpmāk ir Ādažu bāzes paplašināšanās.

Lai risinātu Ādažu novada pašvaldības notekūdeņu attīrīšanas iekārtu darbības un kapacitātes uzlabošanas iespējas, AM sadarbībā ar Ādažu novada domi un VARAM izskatīja četrus iespējamos variantus: ES fondu līdzfinansējuma piesaistīšana; AM līdzfinansējuma piešķiršana; Ādažu bāzes autonoma NAI vai notekūdeņu uzkrāšanas rezervuāra izbūve. Attiecībā uz autonomu Ādažu bāzes NAI vai notekūdeņu uzkrāšanas rezervuāra izbūvi tika secināts, ka šie varianti ir finansiāli un saimnieciski neizdevīgi, turklāt arī jārēķinās ar vides aizsardzības un sistēmu uzturēšanas izmaksām. Līdz ar to turpmāk tiks izskatīti divi potenciālie risinājumi.

**2.1.1. ES fondu finansējums**

ES 2014.–2020. gada plānošanas perioda fondos VARAM pārraudzībā ir viens specifisks atbalsta mērķis, kurā investīcijas vērstas tieši uz ūdenssaimniecības pakalpojumu attīstību, tas ir – 5.3.1. “Attīstīt un uzlabot ūdensapgādes un kanalizācijas sistēmas pakalpojumu kvalitāti un nodrošināt pieslēgšanas iespējas” (turpmāk – SAM 5.3.1.). SAM 5.3.1. sākotnēji novērtētās investīciju prioritātes, kas noteiktas darbības programmā „Izaugsme un nodarbinātība” (turpmāk – Darbības programma) un kuras nodrošina nepieciešamos investīciju rezultātus, ir:

1. notekūdeņu tīklu pieejamības veicināšana;
2. notekūdeņu attīrīšanas iekārtu darbības uzlabošana (trešējā attīrīšana aglomerācijās, kur cilvēkekvivalents (turpmāk – CE) > 2000);
3. pieslēgumu izveide notekūdeņu savākšanas tīkliem, atbalstu sniedzot  sociālā riska grupām;
4. papildu pasākumu veikšana notekūdeņu attīrīšanas iekārtu uzlabošanai apdzīvotās vietās, kur CE 200 – 2000, uzlabojot riska ūdens objekta vides stāvokli;
5. dzeramā ūdens infrastruktūras attīstība, lai nodrošinātu dzeramā ūdens kvalitāti atbilstoši direktīvai 98/83/EC par dzeramā ūdens kvalitāti**.**

Ņemot vērā noteiktās investīciju prioritātes un to ietekmi uz Darbības programmā un tās papildinājumos noteikto rādītāju izpildi (centralizēto kanalizācijas sistēmu faktisko izmantotāju skaita pieaugums), secināms, ka, lai nodrošinātu plānotos rezultātus, būtiski investīciju apguvē ir ievērot norādīto investīciju virzienu prioritāro secību, vispirms pilnībā nodrošinot pirmās prioritātes īstenošanu un finansējuma atlikuma gadījumā – secīgi veicot ieguldījumus pārējās prioritātēs. Darbības programmā un tās papildinājumos noteikto SAM 5.3.1. rādītāju izpilde ir īpaši svarīga, jo tie ir iekļauti Darbības programmas snieguma ietvarā, t.i., no šo rādītāju izpildes progresa ir atkarīgs kopējais ES fondu finansējuma apjoms arī pārējo vides aizsardzības un resursu efektivitātes prioritārā virziena specifisko atbalsta mērķu ieviešanai pēc 2018. gada.

Vides aizsardzības un reģionālās attīstības ministrija informē, ka NAI pārbūve notekūdeņu trešējās attīrīšanas nodrošināšanai (otrā investīciju prioritāte) ir iespējama, veicot tehnoloģiskos un konstruktīvos uzlabojumus esošajos NAI aerotenku blokos, nepaplašinot kopējo NAI notekūdeņu pieņemšanas un attīrīšanas kapacitāti. Taču tas nerisina pašvaldības norādīto nepieciešamību – NAI hidrauliskās un attīrīšanas jaudas palielināšanu, izbūvējot papildu aerotenka bloku, jo trešējās attīrīšanas pasākumi ir īstenojami esošajā NAI infrastruktūrā. Papildus jānorāda, ka Ādažu novads neietilpst to ūdenssaimniecības aglomerāciju sarakstā, kam saskaņā ar Gaujas baseina apsaimniekošanas plānu 2016.–2020. gadam (kas ir ūdenssaimniecības investīciju pamatojošais dokuments ES 2014.–2020. gada plānošanas periodā) ir nepieciešama trešējā attīrīšana, turklāt arī finansējums, ja tāds veidotos pirmās investīciju prioritātes neapgūšanas gadījumā, varētu būt pieejams tikai pēc 2018. gada un nav zināms šī finansējuma apmērs. Ņemot vērā minēto, ES 2014.–2020. gada plānošanas perioda fondos šobrīd netiek plānoti projekti, kuru ietvaros, ņemot vērā arī iespējamā projekta laika grafiku, varētu risināt Ādažu centra NAI kapacitātes palielināšanas projektu.

**2.1.2. AM līdzfinansējums Ādažu novada NAI rekonstrukcijai**

Pašvaldība ir sniegusi informāciju, ka Ādažu novada NAI paplašināšanas ietvaros ir izvēlēts risinājums būvēt papildu aerotenka bloku ar attīrīšanas kapacitāti 750 m3 diennaktī. Šāda attīrīšanas kapacitāte ir arī jau esošajiem diviem Ādažu NAI aerotenkiem. Izvērtējot iespējamās alternatīvas, ir konstatēts, ka mazāka aerotenka bloka izbūve (vērtēta 450 m3 attīrīšanas kapacitātes alternatīva diennaktī) neļautu izmaksas samazināt proporcionāli aerotenka bloka notekūdeņu attīrīšanas jaudu samazinājumam. Kā arī pastāv iespēja, ka ar samazinātās kapacitātes aerotenka bloku SIA “Ādažu Ūdens” nebūs spējīgs pieņemt visus notekūdeņus, ja NBS Ādažu militārajā bāzē (turpmāk – ĀMB) notiks īpaši apjomīgas mācības. Pašvaldība informē, ka kopējās būvniecības izmaksas bez pievienotās vērtības nodokļa (PVN) sasniegtu 989 000 EUR.

Lai noteiktu iespējamo valsts atbalsta finansējuma daļu jauna aerotenka bloka būvniecībai Ādažu novadā, tika apzināta informācija par Ādažu bāzes plānotajām un nākotnē patērētajām Ādažu NAI jaudām. Pēc pašvaldības un VARAM sniegtās informācijas, NAI darbībā ļoti būtiska ir ne tikai notekūdens plūsma un tā prognozes, bet arī maksimālās notekūdens plūsmas paredzēšana. Tā kā militārās mācības atsevišķos mēnešos Ādažu bāzē notiek vidēji 10 un vairāk dienu, tas nozīmē, ka notekūdeņu plūsma NAI pieaug ne tikai normālajā diennakts ritmā, bet maksimālā noslodze veidojas ilgākā termiņā un to būtu neiespējami izlīdzināt ar esošo aerotenku  vai kanalizācijas sistēmas kapacitāti. Lai veiktu maksimālo notekūdeņu plūsmas attīrīšanu, jāplāno noteikta NAI jaudas rezerve.

Saskaņā ar 2012. gada sākumā VARAM iesniegto tehniski ekonomisko pamatojumu Kohēzijas fonda līdzfinansētā projekta “Ūdenssaimniecības pakalpojumu attīstība Ādažos,
II kārta” ietvaros, plānojot Ādažu NAI un centralizētās notekūdeņu sistēmas attīstību, nav prognozēts būtisks notekūdeņu pieaugums no institucionālā sektora, kurā ieskaitāma arī ĀMB. Līdz ar to jau šobrīd fiksētais ĀMB notekūdeņu plūsmas pieaugums pēc 2011.–2012. gada Ādažu NAI tiek kompensēts ar jaudas rezervi, kas sākotnēji tika paredzēta iedzīvotāju un citu notekūdeņu radītāju piesārņojuma attīrīšanai.

Pēc pašvaldības aprēķiniem, 2015. gadā NBS Ādažu bāzes vidējā notekūdeņu plūsma sasniedza 167 m3 d/n, toties maksimālā – 255 m3 d/n, kas savukārt veido 34% no viena NAI aerotenka attīrīšanas kapacitātes. Šo notekūdeņu plūsmu veido notekūdeņi, kas rodas no NBS ĀMB, tajā skaitā – dienesta viesnīcām, dzīvokļiem un biotualetēm. Ņemot vērā NBS Ādažu bāzes nākotnes paplašināšanās plānus un starptautisko un nacionālo mācību skaita palielināšanos, maksimālā notekūdeņu plūsma varētu sasniegt pat 430 m3 d/n, kas savukārt veido 57,3% no viena aerotenka kapacitātes. Saskaņā ar šiem datiem Ādažu novada dome uzskata, ka trešā aerotenka bloka būvniecībai AM attiecināmā finansējuma daļa būtu 57,3% no projekta kopējās summas 989 000 EUR bez PVN jeb 566 697 EUR bez PVN. Ņemot vērā valsts piešķirto finansējumu projekta būvniecībai, pašvaldība ir apņēmusies nepiemērot AM NAI jaudas sadārdzināto tarifu, nodrošināt garantēto NAI jaudas apjomu, kas nepieciešams NBS ĀMB darbības nodrošināšanai, kā arī noteikt projekta kopējo summu un projekta būvniecības uzsākšanas un izpildes termiņus.

Ņemot vērā minēto, AM jāuzsāk sarunas ar Ādažu novada domi un SIA “Ādažu Ūdens” par notekūdeņu attīrīšanas iekārtu trešā aerotenka bloka izbūvi Ādažu pašvaldībā, paredzot AM finansiālu līdzdalību projektā.

**2.2. Priekšlikumi**

**2.2.1.** Lai arī līdz šim AM veic maksājumus SIA “Ādažu Ūdens” par tās sniegtajiem pakalpojumiem, nepieciešams plānot NAI jaudas palielināšanu Ādažu pašvaldībā, lai spētu ilgtermiņā īstenot ar valsts aizsardzības spēju nodrošināšanu saistītos pasākumus.

**2.2.2.** Jānosaka, ka Aizsardzības ministrijas līdzfinansējuma apjoms projektā ir ne vairāk kā 57,3% apmērā no projekta kopējās summas.

**2.2.3.** AM jāuzsāk sarunas ar Ādažu novada domi un SIA “Ādažu Ūdens” par notekūdeņu attīrīšanas iekārtu trešā aerotenka bloka izbūvi Ādažu pašvaldībā.

**3. Ceļu infrastruktūras sakārtošana**

**3.1. Situācijas izklāsts**

Ņemot vērā Ādažu bāzes attīstības plānus, pieaugošo militāro mācību skaitu un apjomu un ar to norisi saistītās drošības prasības, civilā autotransporta kustība pa pašvaldībai piederošo Iļķenes ceļu, kas šķērso Ādažu poligona teritoriju, jau pašlaik tiek īslaicīgi ierobežota. Līdz ar militāro mācību skaita pieaugumu un drošības prasībām militārajos objektos ilgtermiņā būtu nepieciešams šo ceļu slēgt un izmantot tikai militārajām vajadzībām. Lai to īstenotu, tika izskatīts jautājums par pieeju alternatīvam ceļam, jo Iļķenes ciema iedzīvotājiem Iļķenes ceļš ir vienīgais asfaltētais maršruts uz saviem īpašumiem. Tika izskatītas alternatīvas – Vecštāles ceļa atjaunošana vai arī tilta pār Gauju (savienojot Iļķenes un Āņu ciemu) izbūve. Lai veiktu ceļu infrastruktūras sakārtošanu, tika izskatīta iespēja piesaistīt valsts finansējumu vai izmantot ES fondu sniegto finansējumu. Papildus arī tika izskatītas iespējas AM pārņemt Iļķenes ceļu valdījumā, līdzfinansēt ceļu infrastruktūras sakārtošanas izdevumus un paredzēt, ka civilā autotransporta kustība intensīvu militāro mācību laikā tiktu īslaicīgi ierobežota.

**3.1.1.** **Satiksmes ministrijas un ES fondu līdzfinansējums**

Satiksmes ministrija ir sniegusi informāciju, ka valsts autoceļu sakārtošanu plāno atbilstoši Nacionālajā attīstības plānā 2014.–2020. gadam (turpmāk – Nacionālais plāns) un Transporta attīstības pamatnostādnēs 2014.–2020. gadam izvirzītajiem mērķiem. Saskaņā ar Nacionālo attīstības plānu ir izstrādāta Valsts autoceļu sakārtošanas programma 2014.–2020. gadam. Šajā programmā iekļauti gan valsts galvenie, reģionālie, gan vietējie autoceļi.

Valsts galveno un reģionālo autoceļu pārbūvei un atjaunošanai Satiksmes ministrijai pieejams arī ES līdzfinansējums divu specifisko atbalsta mērķu īstenošanai darbības programmas “Izaugsme un nodarbinātība” ietvaros:

1. Kohēzijas fonda līdzfinansējums tiek piešķirts 6.1.5. specifiskā atbalsta mērķa “Valsts galveno autoceļu seguma pārbūve, nestspējas palielināšana” īstenošanai;
2. Eiropas Reģionālās attīstības fonda (ERAF) līdzfinansējums tiek piešķirts
6.3.1. specifiskā atbalsta mērķa „Palielināt reģionālo mobilitāti, uzlabojot valsts reģionālo autoceļu kvalitāti” īstenošanai.

 No likuma “Par autoceļiem” 4. panta pirmās daļas izriet, ka Satiksmes ministrija ir valsts autoceļu īpašnieks un tās ceļu pārvaldīšanas funkcija tiek deleģēta VAS “Latvijas Valsts ceļi”.

Tā kā Vecštāles un Iļķenes ceļš atrodas Ādažu novada teritorijā, saskaņā ar likuma “Par autoceļiem” 4. panta trešo daļu tas ir pašvaldības īpašumā. Atbilstoši šī likuma 12. panta otrajai daļai pašvaldības ceļu pārbūve tiek finansēta no pašvaldības budžeta un valsts budžeta (mērķdotācijas daļa, kas tiek piešķirta pašvaldībai Ministru kabineta 2008. gada 11. marta noteikumos Nr. 173 „Valsts pamatbudžeta valsts autoceļu fonda programmai piešķirto līdzekļu izlietošanas kārtība” noteiktajā kārtībā). Saskaņā ar Ceļu satiksmes likuma 6. pantu ceļa pārvaldītāja, proti, Ādažu novada domes, pienākums ir nodrošināt, lai konkrētie ceļi tiktu uzturēti satiksmei drošā stāvoklī.

Apkopojot visu minēto, tiek secināts, ka Ādažu novada pašvaldības ceļu pārbūvei un tilta pār Gauju izbūvei (savienojot Iļķenes un Āņu ciemu) ES fondu vai Valsts autoceļu sakārtošanas programmas 2014.–2020. gadam līdzfinansējums nevar tikt novirzīts, jo finansējums plānots valsts galveno un reģionālo autoceļu pārbūvei.

**3.1.2. AM līdzfinansējums ceļu infrastruktūras sakārtošanai**

Lai aprēķinātu aptuvenās tilta pār Gauju (savienojot Iļķenes un Āņu ciemu) izbūves izmaksas, VAS “Latvijas Valsts ceļi” speciālisti ir veikuši aptuvenus aprēķinus. Tilta izbūves minimālās izmaksas bez pieejām būtu aptuveni 4,2 milj. EUR, taču papildus jāierēķina tilta pieeju izbūve vai arī pārbūve, tai skaitā pieslēgums autoceļam A2 atkarībā no konkrētā būvprojekta apjoma. Minētās tilta izbūves minimālās izmaksas – 4,2 milj. EUR – ir aprēķinātas pēc pēdējo gadu konkursos piedāvātās vidējās 1 m2 izmaksas. Vidējās 1 m2 izmaksas ir noteiktas, analizējot piedāvājumus, jo tiltu darbi tiek iepirkti pēc darbu veidiem, nevis 1 m2 izmaksas. Prognozētā izmaksa paredzēta tiltiem nekontrolētai slodzei, ko atļauj ceļu satiksmes noteikumi. Būvējot jaunu tiltu, lai nodrošinātu iespējas to izmantot iespējami plašai sabiedrības daļai, jāpārbūvē arī autoceļi abās tilta pusēs. Pašreizējiem pašvaldību autoceļiem nav pietiekamas seguma konstrukcijas, un tie spēj izturēt tikai salīdzinoši mazas slodzes. Šādu autoceļu pārbūves izmaksas var aptuveni prognozēt robežās no 500 tūkst. EUR līdz 1 milj. EUR uz 1 km.

VAS “Latvijas Valsts ceļi” arī informē, ka par valsts budžeta līdzekļiem būvēt mazākas nestspējas tiltu nebūtu izdevīgi šādu apsvērumu dēļ:

1. naudas ietaupījumi būtu nelieli, jo vājāku konstrukciju lietošana nesamazina nepieciešamā darbu kompleksa izpildi;
2. tiltu nevarēs lietot ugunsdzēsības smagā tehnika, kas, savukārt, nesniegs iespēju nodrošināt nepieciešamo drošību un Ādažu bāzes pieejamību;
3. var pastāvēt risks, ka nepieļaujamas slodzes transportlīdzeklis var radīt negatīvas sekas tilta konstrukcijā.

Ceļu “Gar Gauju” (Vecštāles ceļu) VAS “Latvijas Valsts ceļi” speciālisti ir apsekojuši 2015. gada 30. septembrī un secinājuši, ka šī ceļa segums ir labā stāvoklī un tas tiek uzturēts atbilstoši normatīvo aktu prasībām. Lai tam nodrošinātu lielāku nestspēju un izbūvētu asfaltbetona segumu, jārēķinās ar iepriekš minētajām aptuvenajām izmaksām uz 1 km (tātad Vecštāles ceļa 8,2 km pārbūve varētu izmaksāt aptuveni līdz 8,2 milj. EUR).

Aizsardzības ministrijas infrastruktūras attīstības plānos 2016.–2018. gadam nav ieplānoti budžeta līdzekļi ceļu infrastruktūras sakārtošanai Ādažu pašvaldībā minētajā apjomā. Infrastruktūras attīstības prioritātes ir saistītas ar NBS spēju attīstību un uzņemošās valsts atbalsta infrastruktūras izveidi sabiedroto spēku izvietošanai. Ilgtermiņā kā prioritāte tiks izvērtēta iespēja līdzfinansēt tilta pār Gauju izbūvi (savienojot Iļķenes un Āņu ciemu). Svarīgi būtu līdz 2020. gadam veikt reģionālās attīstības izpēti, lai izvērtētu šādas infrastruktūras izbūves ietekmi uz reģiona attīstību, nekustamā īpašuma vērtību u. c. Tilta izbūve būtu ieguvums ne tikai NBS, Iļķenes un Āņu ciema iedzīvotājiem, bet arī plašākai administratīvajai teritorijai, sekmējot mobilitāti un infrastruktūras attīstību kopumā, kā arī tilts kalpotu kā savienojums starp A1 (Baltezers–Ainaži) un A2 (Rīga–Sigulda) šosejām.

**3.1.3.** **Pašreizējās situācijas uzlabošana**

AM budžetā tuvāko četru gadu laikā nav paredzēts finansējums, lai veiktu Ādažu novada ceļu nepieciešamos būvdarbus alternatīvas pieejas nodrošināšanai. Tādēļ šobrīd vienīgais risinājums ir pašreizējās ceļu infrastruktūras uzlabošana, kas nozīmētu, ka Iļķenes ceļš tiktu pārņemts AM valdījumā un uzlabota tā infrastruktūra. Līdz alternatīva ceļa infrastruktūras risinājuma īstenošanai satiksme uz Iļķenes ceļa netiks ierobežota, izņemot īslaicīgi – intensīvu militāro mācību laikā.

Šis ir īstermiņa risinājums, jo, palielinoties mācību intensitātei, būtu grūti nodrošināt sabiedrības drošību un izsekot civiliedzīvotājus, kuri izmanto šo ceļu. Papildus AM uzskata, ka ir jārod ilgtermiņa risinājums situācijas uzlabošanai, kas nozīmētu budžeta piešķiršanu alternatīva ceļa infrastruktūras projekta īstenošanai. Iļķenes ceļa slēgšana nepieciešama gan civiliedzīvotāju drošībai, gan netraucētai NBS valsts aizsardzības uzdevumu izpildei Ādažu poligonā. Alternatīva ceļa infrastruktūras projekta īstenošanas risinājums AM atkārtoti jāvērtē pirms attiecīgā budžeta plānošanas perioda.

**3.2. Priekšlikumi**

**3.2.1**. Konceptuāli atbalstīt sarunu uzsākšanu ar Ādažu novada domi par Iļķenes ceļa pārņemšanu AM valdījumā, finansējuma piešķiršanu ceļa infrastruktūras sakārtošanai un īslaicīgu publiskās ceļa satiksmes ierobežošanu militāro mācību laikā.

Aizsardzības ministrs R. Bergmanis

Vīza: valsts sekretārs J. Garisons

13.06.2016 8:59

2816

D. Pulkstene, tālr. 67335154, fakss 67229150

Diana.Pulkstene@mod.gov.lv